Fenty Beauty

Ang **Fenty Beauty** (isinaysay bilang **FEИTY BEAUTY**) ay isang tatak ng kosmetiko ni Rihanna, na inilunsad noong 8 Setyembre 2017. Ang ''Pro Filt'R foundation* nito ay naging *high-demand'' sa unang paglabas dahil sa malawak nitong saklaw para sa iba't-ibang kulay ng balat. Apatnapung klase ng kulay ang kasama sa orihinal na paglunsad ng *foundation*, at mula noon ay lumawak ito sa limampu. Kasabay rin sa dami ng klase ng kulay ang *Fenty Beauty concealer*, na nag-aalok ng malawak na *shade range* para sa lahat ng uri ng balat.

## Kaligiran 
Noong Hunyo 2013, naitaták ni Rihanna ang kaniyang apelyidong Fenty, upang magamit sa iba't-ibang mga produkto. Ito ay humantong sa haka-hakang magsisimula siyang gumawa o maglunsad ng iba't-ibang mga produkto maliban sa musika. Kabilang sa mga bagong taták na ito ay ang Fenty Beauty.

Inilunsad ni Rihanna ang Fenty Beauty noong 2017 noong siya ay dalawampu't-siyam na taong gulang. Dati na siyang nakipagsosyo sa MAC Cosmetics, at naglabas na rin ito ng sampung pabango sa pamamagitan ng Parlux Ltd., ngunit ang kaniyang unang solong *cosmetics brand* ay ang Fenty Beauty.  Binuo ni Rihanna ang linya kasama ang *luxury conglomerate* na Louis Vuitton Moët Hennessey (LVMH), na pumirma ng kasunduan noong 2016 para gawin ang Fenty Beauty sa pamamagitan ng Kendo division ng LVMH. Iniulat ng Women's Wear Daily na maaaring nagbayad ang LVMH ng $10 milyon (USD) para sa kasunduan.

## Kasaysayan 
### Paglunsad 
Unang inilunsad at ibinenta ang mga produkto ng Fenty Beauty noong 8 Setyembre 2017, na siyang kasabay ng paglunsad ng kolaborasyon ni Rihanna sa Puma sa kasagsagan ng New York Fashion Week. Sa Estados Unidos, inilunsad ang linya sa mga tindahan ng Sephora, sa websayt ng Sephora, at sa websayt ng Fenty Beauty. Sa Reyno Unido, eksklusibo ang Fenty Beauty sa mga almasen ng Harvey Nichols hanggang 2019 noong sinimulan na ring ibenta ang tatak sa *high street chemist* na Boots UK. Sa kasalukuyan, mayroon ang Fenty Beauty sa labimpitong mga bansa.

### 2017–2019 
Nakakuha ng pangkalahatang pagbubunyi ang mga produkto ng Fenty Beauty para sa hanay ng apatnapung mga lilim na inaalok nito, lalo na para sa pagsama ng mga mas maiitim na lilim para sa ''Pro Filt'R foundation* nito, na tinutugunan ang isang matagal nang pinupunang puwang sa mga handog ng industriya ng kosmetiko para sa mga kababaihang itim at iba pang mga babaeng may kulay. Maraming mga tatak ang sumunod sa halimbawa ng Fenty Beauty pagkatapos ng kanilang unang paglabas ng mga produkto at nagdagdag ng higit pang mga inklusibong lilim sa kanilang sariling mga koleksyon. Kasabay ng paglunsad ng *Pro Filt'R foundation* ay ang *Pro Filt’r Retouch Primer*, *Match Stix Skinstick* (na maaaring gamitin bilang *concealer*, *highlighter*, *countour*, at iba pa), *Killawatt Freestyle Highlighter*, at ang *Gloss Bomb Universal Lip Luminizer*.
thumb|Ang *Stunna Lip Paint*
Noong 23 Nobyembre 2017, inilabas ang unang *Stunna Lip Paint*, isang matingkad na pulang *long-wear liquid lipstick*, na gumuhit ng malawak na sigasig mula sa publiko. Sa pagrepaso sa produkto sa BuzzFeed News, binanggit ni Leticia Miranda ang kasaysayan ng kontrobersya sa paligid ng pulang kolorete para sa mga babaeng may kulay, na nagsasaad na ang konteksto sa pagpili ng kulay para sa Stunna ay "*assertive, confrontational, unapologetic*". Kasunod ng pagpapalabas ng orihinal na pulang *Stunna Lip Paint*, naglabas ang Fenty Beauty ng apat pang *lip paint* sa kulay na *baby pink*, *peach nude*, *chocolate brown*, at itim.

Noong 23 Marso 2018, naglunsad ang tatak ng *limited-edition* na *highlighter* na tinatawag na "Dirty Thirty", para sa ika-30 kaarawan ni Rihanna. Kinuha mula sa *Killawatt Freestyle Highlighter* na "Trophy Wife" (metalikong ginto), nakabalot ang "Dirty Thirty" na may kasamang XXX (ang Romanong numero para sa 30) sa halip na logo ng tatak na may "FB".

Noong 6 Abril 2018, naglabas ang Fenty Beauty ng tatlong produkto sa koleksyon nitong *Beach, Please*. Ang unang produkto ay ang *Body Lava*, isang likidong produkto na maaaring kuskusin sa anumang bahagi ng katawan para lumiwanag. Upang ilapat ang *Body Lava*, maaaring bilhin ang *Kabuki Brush* nang hiwalay. Inilabas rin ang *Fairy Bomb Glittering Pom Pom* na parehong aplikator at produkto. Naglabas rin ang Fenty Beauty ng mga *highlighter*, *eye shimmer*, at *lip gloss* sa nasabing koleksyon. Di-nagtagal at inilunsad din ang Fenty Beauty sa Arabyang Saudi. Kalaunan ay inilunsad ang *Flyliner Longwear Liquid Eyeliner* kasabay ang kanilang pangalawang *paleta ng mga pangkulay sa mata* na *Moroccan Spice* noong Hulyo 2018.

Noong 4 Oktubre 2018, inilunsad ng Fenty Beauty ang kanilang kolesyon para sa taglamig na *ChillOwt'', na kinabibilangan ng iba't-ibang mga produkto na may temang taglamig at malamig na tono. Kasama sa koleksyong ito ang *Killawatt Foil Palette* (*highlighter palette* na may pitong metalikong lilim), "*Snow Daze*" at "*Snow Nights*" (dalawang *lipstick set*), set ng mga krayola para sa labi at mata, at "*Avalanche Powders*" (*loose pigmented powder*).

Noong 11 Enero 2019, inilunsad ng Fenty Beauty ang *Pro Filt’r Instant Retouch Concealer* na may limampung lilim. Bukod pa rito, sampung bagong lilim ang dinagdag sa ''Pro Filt'r Foundation*, na may lilim ng *concealer* at *foundation* na katumbas ng parehong numero. Inilabas din ang *Pro Filt'r Instant Retouch Setting Powder* sa walong lilim, pati na rin ang isang serye ng mga kagamitan sa pagpapaganda, kabilang ang *Powder Puff Setting Brush 170*, *Precision Concealer Brush 180*, at *Lil Precision Makeup Sponge Duo 105*. 

Noong 29 Marso 2019 inilunsad ang *Sun Stalk'r Instant Warmth Bronzer* na mayroon ding walong lilim. Sa kaparehong buwan ay naitaták ni Rihanna ang "Fenty Skin", para sa isang hanay ng mga produkto ng pangangalaga sa balat. Noong 3 Agosto 2019, inilunsad ang *Pro Filt’r Hydrating Longwear Foundation* na may kaparehong limampung lilim sa *Pro Filt'R foundation*, kasabay ng *Pro Filt’r Hydrating Primer* para sa mga taong may tuyong balat.

Noong 26 Disyembre 2019, inilunsad ng Fenty Beauty ang *Snap Shadows*, isang koleksyon ng walong maliliit at *mix-and-match'' na mga paleta ng mga pangkulay sa mata na idinisenyo upang madaling bitbitin, at upang kumabit ang dalawang paleta sa isa't-isa. Sa bawat isang paleta ng mga pangkulay sa mata ay mayroong anim na kulay na mula sa mala-milokotong uri ng kulay, mula sa mala-rosas na uri ng kulay, hanggang sa mga *pastel* na kulay at mga niyutral na uri ng kulay.

### 2020-2021 
Noong 17 Abril 2020, inilunsad ang *Cheeks Out Collection* na kinabibilangan ng mga *cream blush* at *cream bronzer*. Noong 31 Hulyo 2020, inilunsad ni Rihanna ang Fenty Skin, isang tatak ng mga produkto sa pangangalaga sa balat para sa lahat ng kulay, uri, at mga aalahanin sa balat. Tatlong produkto ang unang inilunsad sa Fenty Skin: panlinis ng pampaganda, *toning serum*, at *moisturizer-sunscreen*. Eksklusibong inilunsad ang Fenty Skin sa opisyal na websayt nito. Sinimulan ang pagbenta ng mga produkto ng Fenty Skin sa Sephora, Boots, at Harvey Nichols noong 26 Disyembre 2020.

### 2022-kasalukuyan 
Noong 17 Pebrero 2022, inanunsyo ni Rihanna na magsisimulang magdala ng mga produkto ng Fenty Beauty ang mga tindahan ng Ulta Beauty simula 6 Marso 2022. Noong 10 Mayo 2022, inanunsyo ni Rihanna na maaari nang bilhin ang mga produkto ng Fenty Beauty sa walong bansa sa Aprika: Gana, Kenya, Botswana, Timog Aprika, Namibya, Niherya, Sambia, at Simbabwe, sa 27 Mayo 2022.

Noong Agosto 2022, inanunsyo si Madison Beer bilang ang pinakabagong kinatawan ng Fenty Beauty, at sumali kina Madison Bailey, Kane Lim, at Nikita Kering.

Noong 1 Oktubre 2023, nagsimulang ibenta ang mga produkto ng Fenty Beauty sa mga tindahan ng Ulta Beauty sa loob ng mga tindahan ng Target. Noong 1 Abril 2024, inihayag ni Rihanna na ilulunsad ang Fenty Beauty sa kalupaang Tsina.

## Pamimili at pagpepresyo 
Sa unang buwan ng tatak, nagtala ang Fenty Beauty ng $72.0 milyon sa kinitang *media value*, na nangunguna sa iba pang mga tatak na *high-profile*. Nakatanggap rin ang tatak ng 132 milyon na mga *view* sa kanilang *YouTube* *account*. Ang mga unang produkto na inilabas ng Fenty Beauty ay nakitaang may makatuwirang presyo (kumpara sa iba pang mga *prestige brand*) at nakakayanan ng malawak na hanay ng mga mamimili, kasunod ng diskarte ni Rihanna sa kaniyang mga inilabas na pabango.

Noong Pebrero 2018, naglabas ng isang patalastas ang Fenty Beauty na tinatampok ang *rapper* na si Saweetie na nagpakita ng isang grupo ng mga kababaihan na naghahanda para dumalo sa Super Bowl. Nakakuha ito ng kasiglahan para sa pagbalik nito ng *ad campaign* ng Budweiser noong 1990s na "Whassup" (kung saan ang isang grupo ng mga lalaki ay kinilala ang isa't isa lamang sa pamamagitan ng pag-uulit ng pariralang "What's up?" nang lasing) ngunit ang bersyon ng Fenty ay nakakuha din ng ilang kritisismo habang binabati ng mga babae ang isa't-isa sa estilong "*Whassup*" gamit ang salitang "*bitch*".

Nagtanghal si Rihanna sa 2023 *Super Bowl Halftime Show* kung saan itinampok niya ang Fenty Beauty para ayusin ang kaniyang kolorete sa mukha. Naiulat na kumita ang tatak ng $5.6 milyon sa loob ng labindalawang oras dulot ng pagtampok na ito.

### Pagkakaiba-iba 
Tulad ng linya ng mga produkto, umani rin ang Fenty Beauty ng papuri sa buong mundo para sa pagpapakita ng pagkakaiba-iba sa mga kampanyang pagpapatalastas nito, kung saan itinatampok sa mga kampanya ang maraming mga modelong itim at iba pang mga modelong may kulay. Kasama sa mga mukha ng unang kampanya ng Fenty Beauty ay sina Slick Woods, Halima Aden, Leomie Anderson, Indyamarie Jean, Paloma Elsesser, Selena Forrest, Camila Costa, at Duckie Thot.

Tinanggap ng Fenty Beauty ang paggamit ng iba't-inang kasarian ng kolorete sa mukha, kung saan gumawa sila ng patalastas noong Marso 2018, na tinatawag na "My Fenty, My Mood", kung saan gumanap ang tanyag na tao sa Instagram na si Kway bilang kaniyang karakter na si Titi na isinusulong ang tatak. Sa kaparehong buwan, lumitaw sa *red carpet* si Daniel Kaluuya, na noo'y nominado para sa Gawad Academy para sa Pinakamahusay na Aktor sa kaniyang pagganap sa pelikulang *Get Out*, gamit-gamit ang ''Pro Filt'R Foundation* ng Fenty Beauty sa lilim na 480 at 490. Inilarawan siya ng *Time magazine* na mukhang "nagniningning"; at sa edisyon ng *The Huffington Post* sa Reyno Unido, inihayag ni Patricia Ekall na dinala ng kaniyang mahamog na kinang ang "*no-makeup-makeup look*" sa mas mataas na antas. Ilan sa mga labasan ng balit ang nagsabi na ang paggamit ng mga lalaki ng kolorete sa mukha ay "hindi pangkaraniwan", ngunit sinabi ng balita na "kawili-wiling nagulat" ang mga tagahanga.

Umani ng ilang pagbatikos si Rihanna dahil sa hindi pagsali ng mga modelong *transgender* sa mga kampanya ng Fenty Beauty. Bilang tugon, hinihimok niya ang pagnanais na maiwasan ang pagsali ng mga modelong *transgender* para pang-representasyon lamang at igalang ang kapribaduhan. Gumawa ng *sponsored post* ang Fenty Beauty sa Instagram kasama ang modelong transgender na si Rose Montoya. Kalaunan ay nakipagsosyo sila sa modelong *transgender* at *influencer'' sa hatirang pangmadla na si Emira D'Spain.

## Mga benta 
Sa loob ng isang buwan ng paglabas, nagkakahalaga ng $72 milyon ang mga benta ng Fenty Beauty, at malawakang naiulat ang pagkaubos ng mga produkto. Sa Reyno Unido, ang linya ang naging pinakamalaking *beauty launch* sa Harvey Nichols, at noong Setyembre, isang *foundation* kada isang minuto at isang *lipstick* kada tatlong minuto ang nabebenta sa mga almasen. Nakatulong din ang paglulunsad na mapataas ang benta ng kosmetiko at pabango ng LVMH para sa ikatlong sangkapat ng 2017 ng 17%.

Ayon kay Bernard Arnault, tagapangulo at punong ehekutibo ng LVMH, umabot sa halos 500 million euros ($573 milyon) ang benta ng Fenty Beauty sa pagtatapos ng 2018. Iniulat ng Forbes na pagkatapos ng labinlimang buwang operasyon, noong 2018, nakaipon ang Fenty Beauty ng US$570 milyon na kita. Ang buong operasyon ay nagkakahalaga ng US$2.8 bilyon, kung saan 50% ay pag-aari ng punong ehekutibo nito na si Rihanna.

## Mga parangal 
Pinangalanan ang Fenty Beauty sa listahan ng *Time* *Magazine* ng 25 pinakamahusay na imbensyon ng 2017. Binanggit ng *Time* ang 40 hanay ng mga lilim ng mga *foundation* ng Fenty Beauty na mabilis na naubos. Nanalo rin ang Fenty Beauty ng gantimpalang *WWD Beauty Inc. award* noong 2017 para sa paglulunsad ng taon sa sektor ng prestihiyo. Noong 2018, nanalo rin ang Fenty Beauty ng parangal na *WWD Beauty Digital Innovator of the Year*.

## Mga sanggunian 
## Panlabas na kawing 
* 

Kategorya:Rihanna